
[bookmark: TextBodyBegin]Euroopa Parlament,
–	võttes arvesse Alvise Pérezi (Luis Pérez Fernandez) puutumatuse äravõtmise taotlust, mille esitas 31. oktoobri 2025. aasta kirjaga Hispaania ülemkohus seoses kriminaalmenetluse alustamisega Alvise Pérezi suhtes ja mis tehti teatavaks Euroopa Parlamendi täiskogu istungil 12. novembril 2025. aastal,
–	võttes arvesse asjaolu, et Alvise Pérezi puhul loetakse, et ta loobus kodukorra artikli 9 lõikes 6 sätestatud õigusest anda selgitusi,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:1], [1: 	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C 200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C 163/10, ECLI:EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115.] 

–	võttes arvesse Hispaania põhiseaduse artikli 71 lõikeid 1 ja 2,
–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0129/2026),
[bookmark: _Hlk222405545]A.	arvestades, et Hispaania ülemkohtu esimees esitas 31. oktoobri 2025. aasta kirjaga taotluse võtta ära Hispaaniast valitud Euroopa Parlamendi liikme Alvise Pérezi puutumatus seoses mitme väidetava süüteoga, mis pandi toime 2024. aastal;
B.	arvestades, et taotluses märgitakse, et Alvise Pérez oli ajavahemikul 7. aprillist kuni 27. maini 2024 väidetavalt seotud nõustajaga, kes tegutses füüsiliste ja juriidiliste isikute nimel, et nad saaksid maksude optimeerimise skeemide kaudu majanduslikku kasu; nende sidemete eesmärk oli luua nn portfell ja koguda selle kaudu vahendeid Alvise Pérezi asutatud erakonna Se Acabó La Fiesta (Pidu on läbi) valimiskampaania rahastamiseks; arvestades, et taotluse kohaselt maksis selle nn portfelli loonud nõustaja Alvise Pérezile ettemaksena väidetavalt 100 000 eurot nimetatud erakonna jaoks Euroopa Parlamendi valimistel osalemiseks; arvestades, et kõnealustes asjaoludes kirjeldatud teod võivad olla käsitatavad erakonna ebaseadusliku rahastamisena Hispaania karistusseadustiku artikli 304a lõike 1 tähenduses ja valimisnormide rikkumisena Hispaania 19. juuni 1985. aasta üldise valimiskorra seaduse nr 5/1985 artikli 149 lõike 1 tähenduses; arvestades, et uurimismenetlust alustati 20. septembri 2024. aasta otsusega;
C.	arvestades, et Alvise Pérez valiti Euroopa Parlamenti 2024. aasta juunis toimunud Euroopa Parlamendi valimistel ja ta ei olnud seega väidetavate süütegude toimepanemise ajal Euroopa Parlamendi liige;
D.	arvestades, et väidetavad süüteod ja neile järgnenud taotlus võtta ära Alvise Pérezi puutumatus ei ole seotud Alvise Pérezi kui parlamendiliikme kohustuste täitmisel avaldatud arvamuse ega antud häälega protokolli nr 7 (Euroopa Liidu privileegide ja immuniteetide kohta) artikli 8 tähenduses;
E.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi istungjärkude ajal on Euroopa Parlamendi liikmetel oma riigi territooriumil samasugune immuniteet nagu selle riigi parlamendi liikmetel;
F.	arvestades, et Hispaania põhiseaduse artikli 71 lõigetes 1 ja 2 on sätestatud:
„1.	Saadikute Kongressi ja Senati liikmeid ei saa nende ülesannete täitmisel avaldatud arvamuste eest vastutusele võtta.
2.	Saadikute Kongressi ja Senati liikmetel on ametisoleku ajal puutumatus ja neid võib kinni pidada üksnes teolt tabamise korral. Neile ei tohi esitada süüdistust ega neid kohtu alla anda ilma kongressi või senati eelneva loata“;
[bookmark: _Hlk222405989]G.	arvestades, et protokollis nr 7 (Euroopa Liidu privileegide ja immuniteetide kohta) sätestatud puutumatuse eesmärk on kaitsta Euroopa Parlamenti ja selle liikmeid kohtumenetluste eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
H.	arvestades, et kodukorra artikli 5 lõike 2 kohaselt ei ole parlamentaarne puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
I.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t miski ei viita sellele, et kohtumenetluse tegelik eesmärk on kahjustada Alvise Pérezi kui Euroopa Parlamendi liikme poliitilist tegevust ja seega Euroopa Parlamendi sõltumatust;
J.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2: 	Kohtuotsus, Üldkohus, 30. aprill 2019, Briois vs. parlament, T-214/18, ECLI:EU:T:2019:266.] 

1.	otsustab Alvise Pérezi puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamatult Hispaania Kuningriigi pädevale ametiasutusele ja Alvise Pérezile.

